ธปท.ชี้หนี้เสียกลุ่ม SSI ไม่กระทบเสถียรภาพการเงินไทย
ธปท.เผยหนี้เสียของกลุ่มบริษัทสหวิริยาสตีลอินดัสตรีในอังกฤษไม่กระทบเสถียรภาพระบบแบงก์ไทย
22 ก.ย. 2558

ธปท.เผยหนี้เสียของกลุ่มบริษัทสหวิริยาสตีลอินดัสตรีในอังกฤษไม่กระทบเสถียรภาพระบบแบงก์ไทย 
นายรณดล นุ่มนนท์ ผู้ช่วยผู้ว่ากร สายกำกับสถาบันการเงิน ธนาคารแห่งประเทศไทย (ธปท.) กล่าวถึงกรณีสินเชื่อของกลุ่มบริษัท สหวิริยาสตีลอินดัสตรี (SSI) ที่ธนาคารพาณิชย์สินเชื่อให้ไทย 3 แห่ง คือ ธนาคารไทยพาณิชย์ ธนาคารกรุงไทย และธนาคารทิสโก้ ได้ค้ำประกันสินเชื่อเพื่อให้บริษัทกู้เงินกับสถาบันการเงินในอังกฤษ ว่า กลุ่มสหวิริยามียอดหนี้รวมกันทั้งสิ้น 53,346 ล้านบาท ซึ่งหากลูกหนี้กลุ่มนี้เกิดเป็นหนี้ที่ไม่ก่อให้เกิดรายได้(เอ็นพีแอล)จริง จะทำให้ยอดเอ็นพีแอลของระบบธนาคารพาณิชย์ไทยเพิ่มขึ้นเพียงเล็กน้อย จากปัจจุบัน ณ สิ้นเดือน มิ.ย.ที่ระดับ 2.46% ของสินเชื่อรวม เพิ่มเป็น 2.86% ในเดือนก.ค.ปีนี้
“ระดับหนี้เอ็นพีแอลของกลุ่ม SSI ที่เพิ่มขึ้นบ้าง จึงไม่กระทบต่อเสถียรภาพระบบสถาบันการเงินโดยรวมแต่อย่างไร นอกจากนี้ กลุ่มธนาคารเจ้าหนี้ทุกแห่งยังได้มีการกันสำรองหนี้สำหรับลุกหนี้รายนี้ไว้แล้ว โดยเพิ่มการกันสำรองขึ้นมาตามลำดับ จึงเพียงพอรองรับภาระหนี้ดังกล่าว” นายรณดลกล่าว
ทั้งนี้ หนี้ 53,346 ล้านบาท แบ่งเป็นหนี้ของธนาคารไทยพาณิชย์ 2.2 หมื่นล้านบาท ซึ่งธนาคารตั้งสำรองหนี้สงสัยจะสูญไปแล้วประมาณ 1.1 หมื่นล้านบาท   เป็นหนี้ของธนาคารกรุงไทย 2.2 หมื่นล้านบาท มีการตั้งกันสำรองหนี้เผื่อไว้จำนวนหนึ่งแล้วหลังลูกค้ารายนี้ขอหยุดชำระหนี้ชั่วคราว และเป็นหนี้ของธนาคารทิสโก้ 4,400 ล้านบาท ซึ่งธนาคารก็ได้ตั้งสำรองหนี้ไว้แล้วเต็มจำนวน